Επίδραση των αντιοξειδωτικών ουσιών του ερυθρού οίνου και της ρεσβερατρόλης στην πρόσληψη των καρδιαγγειακών παθήσεων σε υγιείς και ασυμπτωτικούς υπερλιπιδαιμικούς συμμετέχοντες
Authors: Αποστολίδου Χριστίνα 
Published: September 2021

Η αντιμετώπιση της υπερλιπιδαιμίας αποτελεί προληπτική αντιμετώπιση των καρδιαγγειακών επεισοδίων και μπορεί να γίνει με διάφορα θεραπευτικά σχήματα, αλλά και εξωγενώς με τη διατροφή. Η λήψη αντιοξειδωτικών με τη διατροφή, θεωρείται ότι είναι πιο αποτελεσματική λόγω του ότι οι τροφές περιέχουν συνδυασμούς ουσιών με διαφορετικό αντιοξειδωτικό δυναμικό που τις κάνει να συμμετέχουν ενεργά σε αντιδράσεις εξουδετέρωσης των ελεύθερων ριζών, προστατεύοντας τον οργανισμό από τις βλαβερές συνέπειες αυτών αλλά και των τοξικών παραγώγων τους. Αρκετές μελέτες που έχουν γίνει σε ασθενείς με διαπιστευμένη καρδιαγγειακή ή στεφανιαία νόσο καθώς και σε υγιείς, έχουν στοιχειοθετήσει τον προστατευτικό ρόλο της μέτριας κατανάλωσης κόκκινου κρασιού στο καρδιαγγειακό σύστημα . Αυτή η ευεργετική επίδραση έχει αποδοθεί κυρίως στην υψηλή περιεκτικότητα σε πολυφαινόλες και ειδικά σε φλαβονοειδή, ισχυρά αντιοξειδωτικά του κόκκινου κρασιού , η πρόσληψη των οποίων επίσης σχετίζεται αντίστροφα με τη συχνότητα εμφάνισης καρδιαγγειακής νόσου . Ένα από τα βασικά συστατικά του είναι η ρεσβερατρόλη, η καρδιοπροστατευτική δράση της οποίας τονίστηκε ιδιαίτερα μετά την παρουσίαση του «γαλλικού παράδοξου» . Η ρεσβερατρόλη παρουσιάζει ισχυρή αντιοξειδωτική δράση, δηλαδή εξουδετερώνει ελεύθερες ρίζες οξυγόνου και οξειδωτικές ενώσεις που παράγονται στους διάφορους ιστούς ή κυκλοφορούν στο πλάσμα του αίματος. Από την άποψη αυτή η ρεσβερατρόλη διαθέτει καρδιοπροστατευτικές ιδιότητες που αποδίδονται κυρίως στην αύξηση της έκφρασης των αντιοξειδωτικών ενζύμων, στον αντιφλεγμονώδη ρόλο της και στην επίδραση στην αγγειοχαλάρωση, με αποτέλεσμα τη ρύθμιση καρδιακών προβλημάτων ή, καλύτερα, την πρόληψη καρδιακών επεισοδίων. Στην παρούσα διατριβή μελετάται η υπερχοληστερολαιμία σαν παράγοντας κινδύνου, στον οποίο συνήθως δεν δίνεται η πρέπουσα σημασία, που μπορεί να αντιμετωπιστεί ή να αλλάξει με διαιτητική παρέμβαση, πριν αναπτυχθούν ή εδραιωθούν οι αγγειακές βλάβες και κατά συνέπεια οι καρδιαγγειακές παθήσεις ώστε τελικά τα άτομα να αναγκαστούν να ακολουθήσουν φαρμακευτική αγωγή ή τελικά να νοσήσουν. Επομένως, στα άτομα αυτά η πρόληψη διαδραματίζει σημαντικό ρόλο πριν από την ανάπτυξη της καρδιαγγειακής νόσου. Σαράντα υγιείς άνδρες και γυναίκες χωρίστηκαν σε δύο ηλικιακά ομοιόμορφες ομάδες ανάλογα με τα επίπεδα της χοληστερόλης. Μετρήθηκε το λιπιδαιμικό προφίλ, η ολική αντιοξειδωτική ικανότητα (TAC), η βιταμίνη Ε και οι δείκτες εκτίμησης καρδιαγγειακού κινδύνου LDL/HDL, TG/HDL, TC/HDL, Βιταμίνη Ε/TC, πριν και μετά τις τρείς διατροφικές παρεμβάσεις ( κρασί- ρεσβερατρόλη- placebo). Το γεγονός ότι μια στατιστικά σημαντική μείωση στο λόγο LDL/HDL με παράλληλη αύξηση της βιταμίνης Ε και του λόγου Βιταμίνης Ε/TC συνέβη κυρίως στους ασυμπτωματικούς υπερχοληστερολαιμικούς, υποστηρίζει την υπόθεση ότι αυτοί μπορούν να ωφεληθούν περισσότερο από το κόκκινο κρασί. Επιπλέον, η μέτρια κατανάλωση κόκκινου κρασιού φαίνεται να αυξάνει την ολική αντιοξειδωτική ικανότητα και των δύο ομάδων και μειώνει περαιτέρω τον κίνδυνο εμφάνισης αθηροσκλήρωσης και καρδιαγγειακής νόσου, ιδιαίτερα στα άτομα με υψηλότερη κατάσταση οξειδωτικού στρες. Σε αντίθεση με τους υγιείς όπου η ρεσβερατρόλη παρέχει άμεσο αντιοξειδωτικό αποτέλεσμα αυξάνοντας την ολική αντιοξειδωτική ικανότητα αυτών, ο αντιοξειδωτικός ρόλος της ρεσβερατρόλης στους ασυμπτωματικούς υπερχοληστερολαιμικούς ενισχύεται και αποδεικνύεται με την αύξηση της βιταμίνης Ε (α-τοκοφερόλης), λόγω της συνέργειας που αναπτύσσεται ανάμεσά τους. Τα ευρήματα της μελέτης συνεπώς, ενισχύουν την ανάγκη λήψης κατάλληλων διαιτητικών προληπτικών μέτρων για τη μείωση του κινδύνου καρδιαγγειακών επεισοδίων, ειδικά στα άτομα που δυνητικά βρίσκονται σε υψηλότερο κίνδυνο για καρδιαγγειακά νοσήματα λόγω των υψηλών επιπέδων χοληστερόλης, πριν συμβεί οποιαδήποτε αγγειακή βλάβη και όταν η κατάσταση είναι ακόμα αναστρέψιμη.